Tiltale for manddrab efter straffelovens § 237. Påstand om erstatning samt frakendelse af retten til arv, forsikring og andre ydelser efter afdøde
Ret: Retten i Kolding (1. instans)
Faggruppe: Straffesag — Nævningesag
Sagsemner: Liv og legeme;

/

DOMSRESUMÉ

08 MAJ 2023
RETTEN I KOLDING

12 års fængsel for drab på ægtefælle
____________________________________
45-årig mand fra Horsens idømt fængsel i 12 år for drab på sin
ægtefælle, der blev fundet druknet og med kvæstelser i hovedet i
et udendørs spabad

Sagsnummer: 10324/2022

Sagen kort fortalt

Forurettede blev den 9. december 2019 om formiddagen fundet død i et
opvarmet udendørs spabad på en adresse i By 1.

Tiltalen lød på overtrædelse af straffelovens § 237 om manddrab ved på et
tidspunkt mellem den 8. december 2019 ca. kl. 22.40 og den 9. december
2019 kl. 00.00 på en adresse i By 1 at have dræbt Forurettede, der var hans
ægtefælle, idet han ved eller i det udendørs spa på adressen tildelte hende
flere slag i hovedet og på kroppen herunder med en stump genstand, hvilket
blandt andet medførte, at hun fik blødninger under den hårde og de bløde
hjernehinder, hjernekvæstelse, blødning i hudmusklen på halsen og
blødning i bugens store fedtforklæde, hvorefter han på ukendt måde
foranledigede, at hun druknede i den udendørs spa.

Ud over fængselsstraf krævede anklagemyndigheden, at Tiltalte skulle
frakendes retten til at få arv eller andre ydelser, der var afhængige af
Forurettedes død.

Tiltalte erkendte sig skyldig i grov vold efter straffelovens § 245, stk. 1, ved
at have tildelt Forurettede to slag i hovedet med en jernstang. Han nægtede
sig ellers skyldig.

Forurettede og Tiltaltes barn havde fremsat krav om tortgodtgørelse og
forsørgertabserstatning på i alt ca. 274.000 kr. Dødsboet efter Forurettede
havde fremsat krav om dækning af begravelsesudgifter. Tre af afdødes
nærtstående havde fremsat godtgørelseskrav på i alt 500.000 kr.



/

2

Dommens resultat

Retten lagde bl.a. vægt på, at politiet havde fundet en massiv jernstang med
både Forurettedes og Tiltaltes DNA i Område i nærheden af gerningsstedet,
og at Forurettedes kvæstningssår i hovedet og på kroppen kunne stamme fra
slag med jernstangen. Retten lagde også vægt på data fra Tiltaltes Garmin-
ur om hans færden på gerningstidspunktet og tilsidesatte i det væsentlige
hans forklaring om, at han - efter at have opsøgt Forurettede, som han ikke
længere boede sammen med - i to forløb gik i panik og slog hende med
jernstangen i hovedet, hvorefter han stak af og efterlod hende liggende
udenfor spabadet. Tiltalte havde bl.a. ikke givet en rimelig og troværdig
forklaring på, hvorfor han ifølge uret opholdt sig ca. 40 minutter på
gerningsstedet, selvom hele episoden ifølge hans forklaring skulle have
varet 7-10 minutter.

Efter retsmedicinerens vidneforklaring fandt retten det helt usandsynligt, at
Forurettede efter de tildelte slag med jernstangen skulle have placeret sig
selv i spabadet. Retten tilsidesatte derfor også tiltaltes forklaring om, at han
efterlod Forurettede i live, liggende udenfor spabadet.

På bl.a. denne baggrund fandt retten det bevist, at Tiltalte den 8. december
2019 om aftenen opsøgte Forurettede med fortsæt til at dræbe hende, og at
han, ved eller i den udendørs spa på adressen, tildelte hende mindst 2 slag i
hovedet med jernstangen, hvilket medførte kvæstningsskader og
hjerneblødning, hvorefter han på ukendt måde forårsagede, at hun druknede
i spabadet.

Retten fandt derfor Tiltalte skyldig i drab efter tiltalen.

Straffen blev fastsat til fængsel i 12 år, og Tiltalte blev frakendt retten til at
få arv eller andre ydelser, der var afhængige af Forurettedes død.

Han blev også dømt til at betale ca. 274.000 kr. til barnet,
begravelsesudgifter og godtgørelse til to af Forurettedes nærtstående på i alt
200.000 kr.

Sagen var en nævningesag, og alle dommere og nævninger var enige om
dommens resultat.

Tiltalte ankede dommen med krav om frifindelse for drab.

Afgørelsesdato

Dommen blev afsagt af Retten i Kolding den 8. maj 2023.